Κανονισμός (ΕΚ) αριθ. 1792/2002 της Επιτροπής

της 9ης Οκτωβρίου 2002

για παρέκκλιση από τον κανονισμό (ΕΚ) αριθ. 449/2001, όσον αφορά την αίτηση προκαταβολής της ενίσχυσης για τις τομάτες για την περίοδο εμπορίας 2002/03

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(2), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Το άρθρο 12 του κανονισμού (ΕΚ) αριθ. 449/2001 της Επιτροπής, της 2ας Μαρτίου 2001, σχετικά με λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε τελευταία από τον κανονισμό (ΕΚ) αριθ. 1426/2002(4), έχει καθορίσει τους όρους με τους οποίους οι οργανώσεις παραγωγών τοματών, ροδακίνων ή αχλαδιών υποβάλλουν τις αιτήσεις ενίσχυσης στον οργανισμό που έχει ορισθεί από το κράτος μέλος. Η παράγραφος 3 του εν λόγω άρθρου προβλέπει ότι ένα κράτος μέλος μπορεί να αποφασίσει να υποβάλει αίτηση προκαταβολής της ενίσχυσης μέχρι τις 30 Σεπτεμβρίου, για τη συνολική ποσότητα τοματών που παραδόθηκε προς μεταποίηση μέχρι τις 15 Σεπτεμβρίου.

(2) Το άρθρο 13 παράγραφος 3 του κανονισμού (ΕΚ) αριθ. 449/2001 καθορίζει τους όρους που αφορούν την πληρωμή από τον αρμόδιο οργανισμό του κράτους μέλους του ποσού που οφείλεται στον δικαιούχο για την αίτηση προκαταβολής της ενίσχυσης που αναφέρεται στο άρθρο 12 παράγραφος 3. Η πληρωμή του ποσού αυτού πρέπει να γίνει μεταξύ της 16ης και της 31ης Οκτωβρίου.

(3) Η τρέχουσα περίοδος για την τομάτα χαρακτηρίστηκε, ιδίως στην Ιταλία, από εξαιρετικά δυσμενείς μετεωρολογικές συνθήκες. Συνεπώς, οι ποσότητες της πρώτης ύλης που παραδόθηκε στη μεταποίηση πριν από τις 15 Σεπτεμβρίου είναι σημαντικά χαμηλότερη από τη συνήθη ποσότητα. Εκ του γεγονότος αυτού, η αίτηση προκαταβολής της ενίσχυσης θα αφορά μόνο πολύ μικρές ποσότητες. Συνεπώς, θα υπάρχει κίνδυνος, λαμβάνοντας οι παραγωγοί ενίσχυση σημαντικά κατώτερη της προβλεπομένης, να βρεθούν σε δύσκολη κατάσταση.

(4) Για να μην τιμωρηθούν οι παραγωγοί από αυτές τις εξαιρετικού χαρακτήρα περιστάσεις, πρέπει, και μόνο για την τρέχουσα περίοδο, να επιτραπεί η αίτηση προκαταβολής της ενίσχυσης για τις τομάτες να μπορεί να υποβληθεί έως τις 10 Οκτωβρίου και να ληφθούν υπόψη οι ποσότητες τοματών που παραδόθηκαν στη μεταποίηση έως τις 30 Σεπτεμβρίου, εφόσον αυτό δεν θα συνεπάγεται αρνητικές επιπτώσεις επί του ελέγχου του καθεστώτος ενίσχυσης στην παραγωγή. Πρέπει επίσης να επιτραπεί παρέκκλιση όσον αφορά τις ημερομηνίες που προβλέπονται για την πληρωμή, από τον αρμόδιο οργανισμό του κράτους μέλους του ποσού που οφείλεται στον δικαιούχο για την αίτηση προκαταβολής της ενίσχυσης, καθώς και των λεπτομερειών κατανομής των ποσοτήτων που περιλαμβάνονται στην αίτηση της τελικής ενίσχυσης.

(5) Λαμβάνοντας υπόψη την επείγουσα κατάσταση, επιβάλλεται η άμεση έναρξη ισχύος του παρόντος κανονισμού.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την τρέχουσα περίοδο εμπορίας 2002/03 και κατά παρέκκλιση από το άρθρο 12 παράγραφος 3 του κανονισμού (ΕΚ) αριθ. 449/2001, το κράτος μέλος δύναται να αποφασίσει ότι μια αίτηση προκαταβολής της ενίσχυσης μπορεί να υποβληθεί έως τις 10 Οκτωβρίου 2002, που θα αφορά συνολική ποσότητα τοματών που παραδόθηκαν στη μεταποίηση έως τις 30 Σεπτεμβρίου 2002, εφόσον αυτό δεν θα συνεπάγεται αρνητικές επιπτώσεις επί του ελέγχου του καθεστώτος της ενίσχυσης στην παραγωγή.

Άρθρο 2

1. Ο αρμόδιος οργανισμός του κράτους μέλους που κάνει χρήση της παρέκκλισης που προβλέπεται στο άρθρο 1, πληρώνει το οφειλόμενο ποσό μεταξύ της 16ης Οκτωβρίου και της 15ης Νοεμβρίου 2002, κατά παρέκκλιση από το άρθρο 13 παράγραφος 3 δεύτερο εδάφιο του κανονισμού (ΕΚ) αριθ. 449/2001.

2. Όταν έχει υποβληθεί αίτηση προκαταβολής της ενίσχυσης δυνάμει του άρθρου 1, οι ποσότητες τις οποίες αφορά η αίτηση της τελικής ενίσχυσης κατανέμονται σε δύο περιόδους, δηλαδή έως τις 30 Σεπτεμβρίου και από την 1η Οκτωβρίου και μετά κατά παρέκκλιση από το άρθρο 13 παράγραφος 3 έκτο εδάφιο του κανονισμού (ΕΚ) αριθ. 449/2001.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 72 της 14.3.2002, σ. 9.

(3) ΕΕ L 64 της 6.3.2001, σ. 16.

(4) ΕΕ L 206 της 3.8.2002, σ. 4.